***Rød rettferdighet*** (originaltittel: *Red Corner*) er en amerikansk kriminalfilm og politisk drama fra 1997 regissert av Jon Avnet. Hovedrollen spilles av Richard Gere, mens sentrale biroller spilles av Bai Ling og Bradley Whitford.

*Rød rettferdighet* ble dårlig mottatt av kritikerne, og ble heller ingen publikumssuksess. 

Filmen ble bannlyst i Kina av politiske årsaker.

Handling
--------

Jack Moore (Richard Gere) er en amerikansk advokat og forretningsmann som sendes til Kina for å dra i land en TV-satellittavtale. Den planlagte avtalen er meget verdifull og den første de kinesiske myndigheter noensinne har godkjent. I Beijing roter han seg imidlertid bort i en vakker kvinne og våkner opp etter utskeielsene med damen død ved siden av seg. Kvinnen viser seg i tillegg å være datteren til en mektig kinesisk general. Han bedyrer sin uskyld for kinesiske politi, men arresteres brutalt og siktes for mord. Når han velger å erklærer seg uskyldig, blir han helt avhengig av sin unge, pene advokat Shen Yuelin (Bai Ling), som i utgangspunktet en tro tjener for systemet. I løpet av rettssaken oppdages flere korrupte sider av det kinesiske rettssystemet og i desperasjon forsøker Jack å flykte, men overtales av sin advokat til å overgi seg. Etterhvert viser det seg at noe høyt oppe i systemet er ansvarlig for drapet.

Om filmen
---------

Tema og innspilling
Filmen er dels en kriminalfortelling og dels et politisk drama der det rettes hard kritikk mot det kinesiske rettsvesenet. 

Filmen er i sin helhet innspilt i Los Angeles, men det ble benyttet en rekke foto og arkivfilm fra Kina under innspillingen. 

Anmelderne
Filmen ble relativt dårlig mottatt av anmelderne, noe som gjenspeiles i at den kun har fått 30 % på Rotten Tomatoes. Den amerikanske filmanmelderen Roger Ebert gav den 2 av 4 stjerner.

*Dagbladets* anmelder gav den terningkast tre og skrev: «Filmen er godt på vei et spennende stykke rettssalsdrama/thriller. Hadde en dreven regissør som Jon Avnet tatt seg bryet med å rydde opp i de verste banalitetene og en til dels overstadig platt dialog, kunne den blitt helt anstendig. Personoppbyggingen er unødvendig klisjépreget, som advokatens omvendelse til systemkritiker ved hjelp av sin oppsiktsvekkende edelmodige klient». Anmelderen på nettstedet CINERAMA gav den terningkast fire i 1999 og skrev: «Handlingen i "Red Corner" er god, man blir engasjert, frustrert og forbannet, sammen med rollefigurene. Men det er ikke til å se bort fra at filmen har noen logiske hull her og der. En konspirasjon som den vi finner i denne filmen ville, med et slikt rettssystem, vært bombesikker. Avnet styrer lenge unna alle klisjéene vi er vant til fra amerikansk film, men på slutten av filmen sprekker det. Her er filmen er et sørgelig skue, så søtladet og amerikansk at det ødelegger filmens helhet».

Publikum
Den innbrakte $22,5 millioner i USA og havnet ifølge The Numbers på en 82.-plass over de mest innbringende filmene i USA i 1997.

Produksjonskostnadene var på $48 millioner.

Rollebesetning
--------------

* Richard Gere — Jack Moore
* Bai Ling — Shen Yuelin (advokat)
* Bradley Whitford  — Bob Ghery
* Byron Mann  — Lin Dan
* Peter Donat — David McAndrews
* Robert Stanton — Ed Pratt
* Tsai Chin — Formann Xu
* James Hong — Lin Shou
* Tzi Ma — Li Cheng
* Ulrich Matschoss — Gerhardt Hoffman
* Richard Venture — Ambassadør Reed
* Jessey Meng — Hong Ling
* Roger Yuan — Huan Minglu
* Chi Yu Li — General Hong
* Henry O — General Yang
* Kent Faulcon — Marine Guard

Referanser
----------

1. ↑  Total Film – Red Corner – Film Review
2. ↑  «Red Corner (1997)». *Rotten Tomatoes* **(engelsk)**. Besøkt 27. april 2021.
3. ↑  Ebert, Roger[*død lenke*]
4. ↑  Dagbladet – Lov og rett i Beijing (30.04.1998)
5. ↑  «CINERAMA (15.11.1999)». Arkivert fra originalen 23. november 2012. Besøkt 8. desember 2011.
6. ↑  «Top 1997 Movies at the Domestic Box Office». *The Numbers*. Besøkt 27. april 2021.
7. ↑  Peers, Rex Weiner,Anita M. Busch,Martin; Weiner, Rex; Busch, Anita M.; Peers, Martin (23. januar 1997). «MGM at a prelim». *Variety* **(engelsk)**. Besøkt 27. april 2021.

Eksterne lenker
---------------

* (en) *Rød rettferdighet* på Internet Movie Database Rediger på Wikidata

* (no) *Rød rettferdighet* hos Filmfront Rediger på Wikidata

* (no) *Rød rettferdighet* på NRK TV Rediger på Wikidata

* (sv) *Rød rettferdighet* i Svensk Filmdatabas Rediger på Wikidata

* (da) *Rød rettferdighet* i Danmark Nationale Filminstitut Rediger på Wikidata

* (en) *Rød rettferdighet* på AllMovie Rediger på Wikidata

* (fr) *Rød rettferdighet* på Allociné Rediger på Wikidata

* (nl) *Rød rettferdighet* på MovieMeter Rediger på Wikidata

* (en) *Rød rettferdighet* på Turner Classic Movies Rediger på Wikidata

* (en) *Rød rettferdighet* på American Film Institute Rediger på Wikidata

Portal: Film